রাঘবাঙ্ক
রাঘবাঙ্ক (কন্নড়: ರಾಘವಾಂಕ) ছিলেন খ্রিস্টীয় দ্বাদশ শতাব্দীর শেষভাগ ও ত্রয়োদশ শতাব্দীর প্রথম ভাগের হৈসল রাজসভার এক বিশিষ্ট কন্নড় কবি ও লেখক। মনে করা হয় যে, রাঘবাঙ্কই কন্নড় সাহিত্যে স্থানীয় ‘ষটপদী’ ছন্দটিকে জনপ্রিয় করে তুলেছিলেন। ষটপদী ছন্দে তাঁর লেখা হরিশ্চন্দ্র কাব্য রাজা হরিশ্চন্দ্রের জীবনী অবলম্বনে একটি ব্যাখ্যামূলক রচনা। এটিকে কন্নড় ভাষার অন্যতম গুরুত্বপূর্ণ ধ্রুপদি গ্রন্থ মনে করা হয়। রাঘবাঙ্ক ছিলেন দ্বাদশ শতাব্দীর প্রথম ভাগের বিশিষ্ট কন্নড় কবি হরিহরের ভ্রাতুষ্পুত্র এবং আশ্রিত। ষটপদী ছন্দের অস্তিত্ব রাঘবাঙ্কের আগেও কন্নড় সাহিত্যে থাকলেও রাঘবাঙ্কই এই সহজ ছন্দের ব্যবহারের জন্য শৈব ও বৈষ্ণব কবিদের বহু প্রজন্মকে অনুপ্রেরণা জুগিয়ে এসেছেন।